Direktiva Sveta

z dne 21. maja 1991

o spremembi Direktive 72/461/EGS o zdravstvenih problemih, ki vplivajo na trgovino s svežim mesom med državami članicami Evropske skupnosti in Direktive 72/462/EGS o problemih glede zdravstvenih in veterinarskih pregledov ob uvozu goveda in prašičev ter svežega mesa iz tretjih držav

(91/266/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Direktiva 72/461/EGS [4], kakor je bila nazadnje spremenjena z Direktivo 89/662/EGS [5], določa zahteve v zvezi z zdravstvenim varstvom živali, ki jih morajo izpolnjevati živali, od katerih je pridobljeno meso za trgovanje med državami članicami Skupnosti; ker Direktiva 72/462/EGS [6], kakor je bila nazadnje spremenjena z Direktivo 91/69/EGS [7], določa zahteve v zvezi z zdravstvenim varstvom živali in veterinarskimi pregledi ob uvozu goveda, ovc in koz ter prašičev in svežega mesa ali mesnih izdelkov iz tretjih držav;

ker so žleze in organi, vključno s krvjo, vključeni v obseg uporabe zgoraj navedenih direktiv; ker jih v velikih količinah potrebuje farmacevtska predelovalna industrija v državah članicah za zagotovitev dostopnosti ekstraktov in encimov za medicinske in veterinarske namene;

ker to pomeni, da morajo države članice dobiti priložnost bolj svobodnega dovoljevanja uvoza žlez in organov, vključno s krvjo, iz tretjih držav za farmacevtske namene; ker mora biti zaradi zagotavljanja pravilne in specifične uporabe takih surovin dovoljenje dano samo ob izpolnjevanju nekaterih pogojev, ki se določijo v skladu s postopkom Skupnosti;

ker je treba za ohranjanje preferenciala Skupnosti uporabljati iste možnosti pri trgovini z žlezami in organi, vključno s krvjo, za farmacevtske namene med državami članicami Skupnosti, pod nekaterimi minimalnimi pogoji, ki zagotavljajo pravilno in posebno uporabo takih surovin;

ker je Sodišče Evropskih skupnosti v svoji Sodbi z dne 16. novembra 1989 v primeru 131/87 Direktivo 87/64/EGS, [8] ki je pokrivala zgoraj navedene zadeve, razglasilo za nično; ker je zato treba sprejeti novo direktivo na ustrezni pravni osnovi;

ker se lahko v teh razmerah ohrani rok za prenos, določen z Direktivo 87/64/EGS,

SPREJEL NASLEDNJO DIREKTIVO:

Člen 1

Členu 3 Direktive 72/461/EGS se doda naslednji odstavek:

"(d) Vendar pa lahko do 31. decembra 1996 v skladu z (a), (b) in (c), toda z odstopanjem od člena 8a, države članice na podlagi dovoljenja, ki ga podelijo njihovi veterinarski organi, na svoje ozemlje dovolijo vnos žlez in organov, vključno s krvjo, kot surovin za farmacevtsko predelovalno industrijo.

Tako dovoljenje je poleg tega v skladu z določbami o poreklu zadevnih surovin, njihovem pakiranju, prevozu, skladiščenju, ravnanju z njimi in predelavi ter z določbami o odlaganju embalaže, ovojev in ostankov po predelavi, tako da se odpravijo vsa tveganja v zvezi z javnozdravstvenim varstvom in zdravstvenim varstvom živali."

Člen 2

Zdajšnje besedilo člena 16 Direktive 72/462/EGS postane odstavek 1 in doda se naslednji odstavek:

"2. Vendar pa lahko države članice do 31. decembra 1996 dovolijo uvoz žlez in organov, vključno s krvjo, kot surovin za farmacevtsko predelovalno industrijo, iz tretjih držav na seznamu, sestavljenem na podlagi člena 3(1), ki niso predmet prepovedi.

Splošni pogoji, ki morajo biti izpolnjeni za tak uvoz, se določijo v skladu s postopkom, predvidenim v členu 30.

V skladu s postopkom, predvidenim v členu 29, se lahko državam članicam dovoli uvoz navedenih surovin iz tretjih držav, ki niso uvrščene na seznam iz prvega pododstavka, pod pogoji, ki upoštevajo specifično zdravstveno stanje v zadevnih tretjih državah.

Pogoji, povezani z navedenim uvozom, oblikovani v skladu s postopki iz drugega in tretjega pododstavka, ne smejo biti v nobenem primeru ugodnejši od pogojev za trgovanje znotraj Skupnosti.

Člen 3

Svet bo na podlagi poročila Komisije - skupaj s kakršnimi koli ustreznimi predlogi - pred 1. julijem 1995 znova preučil odstopanja, predvidena v členu 3(d) Direktive 72/461/EGS in členu 16(2) Direktive 72/462/EGS.

Člen 4

Države članice sprejmejo zakone in druge predpise, potrebne za uskladitev s to direktivo, najpozneje do 1. januarja 1988. O tem nemudoma obvestijo Komisijo.

Člen 5

Ta direktiva je naslovljena na države članice.

V Bruslju, 21. maja 1991

Za Svet

Predsednik

R. Steichen

[1] UL C 154, 23.6.1990, str. 4.

[2] UL C 129, 20.5.1991.

[3] UL C 332, 31.12.1990, str. 27.

[4] UL L 302, 31.12.1972, str. 24.

[5] UL L 395, 30.12.1989, str. 13.

[6] UL L 302, 31.12.1972, str. 28.

[7] UL L 46, 19.2.1991, str. 37.

[8] UL L 34, 5.2.1987, str. 52.